Louise Schneider kirjoitti Sveitsin kansallispankkia ympäröivään seinään iskulauseen.

Sveitsin poliisi on ottanut Bernissä kiinni 86-vuotiaan aktivistin, joka suihkutti punaisella sprayllä iskulauseen remontissa olevaan Sveitsin kansallispankkia ympäröivään väliaikaisseinään.

- Aserahat tappavat, iäkäs aktivisti Louise Schneider töhersi seinään tiistaiaamuna.

Uutiskuvaajat ikuistivat tapahtuman, ja poliisi otti Schneiderin nopeasti kiinni. Poliisin piti auttaa iäkäs Schneider poliisiautoon, jonka kynnys oli korkealla.

Pitkäaikaisena aktivistina Schneider on poliisin vanha tuttu. Hän on Sveitsi ilman armeijaa - organisaation (GSsA) jäsen ja protestoinut 30 vuoden ajan rauhanomaisesti väkivallan monia muotoja vastaan.

- Tekisin sen uudelleen. Ai miksi? Koska kansallispankki investoi aseyhtiöihin. Sen täytyy loppua, Schneider perusteli sveitsiläisen Blick-lehden haastattelussa.

Hän kertoi tehneensä graffitin edesmenneen aviomiehensä Paulin muistoksi. Paul, 96, nukkui tammikuussa rauhallisesti pois vaimo vierellään.

GSsA vaatii tuoreella adressillaan Sveitsiä lopettamaan aseita valmistavien yhtiöiden rahoittamisen. Jos adressi kerää yli 100 000 ääntä lokakuuhun mennessä, asiasta järjestetään kansanäänestys.

Lähteet: Bild, Local, Blick